寄韓諫議
作者：杜甫
朝代：唐
主题：七言古詩
篇章：寄韓諫議注

paragraphs: 今我不樂思岳陽，身欲奮飛病在牀。
美人娟娟隔秋水，濯足洞庭望八荒。
鴻飛冥冥日月白，青楓葉赤天雨霜。
玉京羣帝集北斗，或騎麒麟翳鳳凰。
芙蓉旌旗煙霧落，影動倒景搖瀟湘。
星宮之君醉瓊漿，羽人稀少不在旁。
似聞昨者赤松子，恐是漢代韓張良。
昔隨劉氏定長安，帷幄未改神慘傷。
國家成敗吾豈敢，色難腥腐餐楓香。
周南留滯古所惜，南極老人應壽昌。
美人胡爲隔秋水，焉得置之貢玉堂。

标签：蒙学
唐詩三百首